૨૦૦૯-૨૦૧૦ની સાલમાં ફરી ગરીબી તોલવામાં આવી. આ તોલવાવાળા મુખ્યમંત્રી પણ મોદી હતા. આ વર્ષે મોંઘવારીને ધ્યાનમાં લઈ ‘ગરીબાઈની રેખા’ અધ્ધર કરવામાં આવી. ગામડે રહેતાં જે કુટુંબોની માસિક આવક ૭૨૫ રૂપિયા અને ૯૦ પૈસાથી ઓછી હતી તેમને અને શહેરી વિસ્તારમાં રહેતાં કુટુંબો કે જેની માસિક આવક મહિને ૯૫૧ રૂપિયા અને ૪૦ પૈસાથી ઓછી હતી તેમને ‘ગરીબાઈની રેખા’ નીચે એટલે કે અત્યંત ગરીબ ગણવામાં આવ્યા. આ આંકડા પ્રમાણે ગુજરાતના ગ્રામીણ વિસ્તારોમાં ૯૧ લાખ ૬૦ હજાર અને શહેરી વિસ્તારોમાં ૪૪ લાખ ૬૦ હજાર લોકો ‘અત્યંત’ ગરીબ જણાયા. એટલે કે પાંચ વર્ષના વિકાસ પછી પણ ગુજરાતમાં બધા મળીને ૧ કરોડ ૩૬ લાખ અને ૨૦ હજાર લોકો અત્યંત ગરીબ હતા. આ થયા ગુજરાતના ૨૩ ટકા લોકો.